**Fons personals i documents d’arxiu del CeDocBiV**

El CeDocBiV, a més de l’herbari de la Universitat de Barcelona, també allotja altres tipus de fons documentals que són una valuosa font d’informació de cara a la documentació de les mostres de l’herbari. Generalment es tracta de materials relacionats amb la recerca i la docència en l’àmbit de la biodiversitat vegetal, amb una llarga tradició a la nostra Universitat. Per facilitar-ne la identificació i accés s’han agrupat per tipologia documental:

**Material fotogràfic**

Inclou negatius, fotografies en paper, diapositives i vídeos. Les fotografies freqüentment corresponen a paisatges o bé imatges de detall al camp que reflecteixen caràcters que es perdran durant el procés de preparació d'un plec d'herbari (color, disposició tridimensional de les peces florals, etc.). També hi ha imatges de preparacions microscòpiques.     
Aquesta col·lecció s’ha organitzat en diferents unitats en funció del seu donant, que sovint també n’és l’autor. Destaquem les següents:

- Josep Cuatrecasas Arumí (1903-1996)

Conté aproximadament unes 400 fotografies, totes elles numerades i amb un llistat mecanografiat on es detalla el seu contingut. Hi ha, principalment, fotografies de plantes o de paisatges d'excursions botàniques per Catalunya, Andalusia, Alemanya, Suïssa, Itàlia i Colòmbia, entre d'altres. Algunes fotografies corresponen a l'excursió que va organitzar J. Braun-Blanquet de la S.I.G.M.A. a Catalunya.

- María Asunción Suárez-Cervera

- Sis àlbums de fotografies de grans de pol·len al microscopi electrònic. Estan ordenades per famílies i hi ha el nom del tàxon.

- Set fitxers amb negatius d’imatges de grans de pol·len. Hi ha un llistat dels tàxons fotografiats.

- August Rocabruna i Llavanera (1922-2014)

- 11 àlbums de diapositives de bolets, ordenades majoritàriament per famílies, amb indicació del tàxon i la localitat.

- 122 capses amb diapositives de bolets, ordenades majoritàriament per famílies, amb indicació del tàxon i la localitat.

- Creu Casas Sicart (1913-2007)

Es tracta de fotografies on surt Creu Casas i Sicart o algun dels investigadors amb qui treballava, com per exemple V. Allorge, del Museu de Criptogàmia de Paris.

**Correspondència científica**

Recull de cartes entre investigadors, en les quals intercanvien coneixements i resolen dubtes, generalment sobre la identificació dels tàxons i la seva distribució. Destaquem pel seu volum:

-  Josep Cuatrecasas Arumí (1903-1996)

Aquest recull inclou aproximadament un miler de cartes i posa de manifest les relacions que el Josep Cuatrecasas mantenia amb científics d'arreu del món i de disciplines diverses. Destaquen les cartes amb Emili Huguet del Villar, Ignacio Bolivar, Carlos Pau i Karl Faust, entre d'altres. Sovint, intercalada entre les cartes hi ha una còpia de la resposta del mateix Cuatrecasas.

-  Creu Casas Sicart (1913-2007)

Majoritàriament són les cartes amb Valia (Valentine) Allorge Selitsky (1888-1977), amb qui la Dra. Creu Casas mantenia una gran amistat, a més de col·laborar-hi científicament.

**Llibretes de camp i altres manuscrits**

 Les investigacions clàssiques en el camp de la botànica sovint requereixen sortides al camp per a la recol·lecció de mostres o per al seguiment de poblacions vegetals. Les llibretes de camp, especialment utilitzades en treballs descriptius dels segles XIX i XX, contenen llistes de tàxons amb les seves característiques d'hàbitat, així com esquemes o dibuixos. A més d'això, aquesta col·lecció també inclou altres tipus de documents com postals, invitacions a actes acadèmics, etc. Destaquem d’aquesta col·lecció:

-  Josep Cuatrecasas Arumí (1903-1996)

Conté diverses llibretes de sortides de camp (Alemanya, Colòmbia, Guinea, Sierra Magina, etc.) i d’apunts d’assignatures (química, botànica, etc.)

- Prudenci Seró Navàs (1883-1963)

Les seves llibretes de camp són una font d’informació important per la documentació dels plecs dels seus herbari, ja que sovint les etiquetes dels plecs no són gaire completes

-  Valentine i Pierre Allorge

Llibretes de camp de sortides que aquests dos investigadors francesos van fer al Pirineu per estudiar els Briòfits.

**Fitxers**

Aquesta col·lecció inclou les fitxes que elaboraven els investigadors abans de la invenció dels ordinadors per recopilar les cites o mostres estudiades d’un determinat tàxon o, molt freqüentment la bibliografia consultada, amb indicacions de la informació obtinguda.

Cal esmentar especialment el fitxer que recull totes les plantes que hi havia a l’antic herbari de la Facultat de Biologia, amb indicació de les localitats de procedència (més de 30.000 fitxes) o bé els fitxers de recomptes cromosòmics que va elaborar Maria Àngels Cardona i Florit (1940 -1991), com a part de la investigació en citogenètica d’espècies mediterrànies, especialment ibèriques, a partir de dades pròpies i, sobretot, bibliogràfiques.

**Preparacions microscòpiques**

Els estudis basats en mostres d'herbari sovint requereixen l'observació microscòpica de les mostres, la qual cosa implica la creació de preparats microscòpics. Posteriorment, aquestes mostres es tracten adequadament per a la seva conservació i estudi futur. Al CeDocBiV freqüentment es conserven amb la indicació del plec d'herbari d'on s'han extret. Destaquem les següents unitats.

- Grans de pol·len

El volum més gran de mostres correspon a les més de 500 preparacions de M. Asunción Suárez Cervera associades a la col·lecció de fotografies al microscopi electrònic. També inclou una col·lecció de grans de pol·len obtinguts de mostres del nostre herbari per Santiago Riera Mora i el seu equip del departament d’Història i Arqueologia de la Facultat de Geografia i Història de la UB.

- Algues microscòpiques

Mostres preparades principalment per Mariona Hernández Mariné d’algues microscòpiques d’aigua dolça (unes 600 preparacions).

- Micromicets paràsits

Preparacions obtingudes de l’herbari de Taurino Mariano Losa España (1893-1966), realitzades per Francisco Pando del “Real Jardín Botánico de Madrid” (24 preparacions)

**Instruments i objectes botànics**

Petita col·lecció que inclou objectes diversos, com per exemple una premsa de camp antiga de Marià Maluquer de Motes (1917-2001) o bé instruments científics com, per exemple, un microscopi del 1910.